Oma viimases õigusloomega mitteseotud resolutsioonis (7. juuli 2005; T6-0301/2005) toetas parlament eesmärki luua tõhus, integreeritud ja turvaline turg väärtpaberite arvelduseks ELis. Parlament on arvamusel, et ELi tõhusa arveldussüsteemi loomine on keeruline protsess, ja  nendib, et tõelise üleeuroopalise integratsiooni ja ühtlustamise saavutamiseks on vajalikud erinevate sidusrühmade ühised jõupingused ja et käimasoleva poliitilise arutelu käigus tuleks tähelepanu pöörata eelkõige järgmistele punktidele: a) piiriüleste arvelduskulude vähendamine; b) piiriülese arveldamise süsteemisiseste ja muude veel säilinud riskide nõuetekohase maandamise ja reguleerimise tagamine; c) arveldamise integratsiooni edendamine konkurentsimoonutuste kõrvaldamise abil; d) nõuetekohase  läbipaistvus- ja juhtimiskorra tagamine.